ธปท.เชื่อสินเชื่อบุคคลหดตัว ดอกเบี้ยแพงกำลังซื้อคนลด
พิษดอกเบี้ยแพง สินเชื่อบุคคลยันบ้านหดตัวแน่
19 ส.ค. 2554

พิษดอกเบี้ยแพง สินเชื่อบุคคลยันบ้านหดตัวแน่
นายเกริก วณิกกุล รองผู้ว่าการธนาคารแห่งประเทศไทย (ธปท.) สายเสถียรภาพสถาบันการเงิน กล่าวว่า ในช่วงที่อัตราดอกเบี้ยนโยบายยังคงมีแนวโน้มเพิ่มขึ้นต่อเนื่อง จะทำให้ดอกเบี้ยสินเชื่อบ้าน สินเชื่อเช่าซื้อรถยนต์ และสินเชื่อเช่าซื้อมีแนวโน้มเพิ่มขึ้นต่อเนื่อง แต่จะส่งผลให้การขยายตัวของสินเชื่อบุคคลในปีนี้ชะลอตัวลดลงจากปีก่อนที่ขยายตัวสูงถึง 17.7% โดยในไตรมาสแรกเริ่มชะลอตัวลง สินเชื่อบุคคลขยายตัวแค่ 16.3%
“ปีนี้การขยายตัวของสินเชื่อบุคคล ถ้าจะยังขยายเป็นตัวเลข 2 หลัก ก็จะน่าจะเป็น 2 หลักต้นๆ เพราะเศรษฐกิจไทยยังขยายตัวได้ดี และระบบธนาคารพาณิชย์ไม่ได้มีปัญหา ในส่วนของสินเชื่อบ้านนั้นแม้มาตรการช่วยเหลือในเรื่องการโอนของรัฐเพิ่งจะหมดไป แต่ก็มีโครงการของรัฐเข้ามาแข่งในเรื่องสินเชื่อบ้าน ทำให้แนวโน้มทั้งปีน่าจะชะลอตัวลงบ้าง” รองผู้ว่าการ ธปท. กล่าว
นายเกริก กล่าวอีกว่า ในช่วงที่ดอกเบี้ยปรับเพิ่มขึ้น ธปท.ได้ติดตามความสามารถในการชำระหนี้ของลูกหนี้อย่างต่อเนื่อง ซึ่งในส่วนของสินเชื่อราย ย่อยนั้น การเพิ่มขึ้นของอัตราดอกเบี้ยในระดับปัจจุบันยังไม่ทำให้ประชาชนส่วนใหญ่สูญเสียความสามารถในการชำระหนี้ หรือผ่อนส่งหนี้ไม่ได้จนกลายเป็นหนี้เสีย เพราะดอกเบี้ยที่ปรับขึ้นไปยังไม่เกินระดับที่ธนาคารพาณิชย์ได้วิเคราะห์ความสามารถการชำระหนี้ของลูกหนี้ไว้
ขณะที่ลูกหนี้รายเก่าก็ยังไม่น่าจะก่อให้เกิดปัญหา ทั้งต่อตัวเองที่จะจ่ายหนี้สินไม่ได้ หรือกลายเป็นหนี้เสีย
“ธปท.พอใจที่จะเห็นการชะลอตัวลงบ้างของสินเชื่อบุคคล โดยมีสินเชื่อรายใหญ่ หรือสินเชื่อภาคธุรกิจขยายตัวดีขึ้นทดแทน” นายเกริก กล่าว
ทั้งนี้ จากการคำนวณอัตราการผ่อนส่งของลูกหนี้ พบว่าหากอัตราดอกเบี้ยปรับขึ้น 1% ลูกหนี้ที่มีหนี้รวม 1 ล้านบาท จะมีภาระการผ่อนส่งเพิ่มเติมจากค่างวดที่ผ่อนอยู่ 834 บาท